Gerda Christophersen

Gerda Amalie Holst Christophersen (1. marts 1870 i København – 13. marts 1947 smst) var en dansk skuespillerinde, sangerinde, teaterdirektør og forfatterinde.

Hun scenedebuterede i 1889 som 19-årig på Casino og kom året efter på Det kongelige Teaters elevskole (1890-1893) og blev tilknyttet Det kongelige Teater (1894-1897) i mindre roller. I årene 1897-1900 turnerede hun med en teatertrup og fik her sit teatergennembrud med hovedrollerne i f.eks. Frøken Nitouche i operetten Den skønne Galathea og som Adele i Johann Strauss, den yngres operette Flagermusen. I 1900 var hun med ved indvielsen af Aarhus Teater. I 1902 var hun tilbage i København på Casino, hvor hun som operetteprimadonna havde nogen succes og også blev direktør i årene 1912-1914 som den første kvindelige teaterdirektør i Danmark. Senere var hun teaterdirektør for turnerende teatre.

Hun filmdebuterede i 1911 for Nordisk Films Kompagni i succesfilmen Den farlige Alder baseret på en roman af forfatterinde Karin Michaëlis. I filmen spillede hun en af hovedrollerne som den aldrende kvinde, der forfører sin datters (Clara Wieth) forlovede (Valdemar Psilander). Efter debuten medvirkede hun i et mindre antal stumfilm for forskellige danske selskaber, til hun i 1915 blev fast tilknyttet Nordisk Film og her indspillede omkring 15 stumfilm indtil 1917 . Hun medvirkede desuden i en enkelt tonefilm fra 1939. Og forfattede et filmmanuskript, som blev realiseret af Nordisk Film i 1912.

I 1929 blev hun tildelt medaljen Ingenio et arti. I 1919 udgav hun sin første autobiografi Memoirer og i 1945 sin anden, Jeg gav aldrig op.

Gerda Christophersen var datter af operasanger Harald Edvard Christophersen (1838-1919) og hustru Ernesta Felicita Simonsen (1843-1916). I 1918 blev hun som 48-årig gift med den 29-årige skuespiller Carl Worm (1889-1961). Ægteskabet blev opløst i 1935. Hun døde den 13. marts 1947 og ligger begravet på Bispebjerg Kirkegård i København.

Filmografi 
 1911 – Gøglerblod (som Miranda, gøgler; ukendt instruktør)
 1911 – Den farlige Alder (som Enkegrevinde Elsie von Lindtner; instruktør August Blom)
 1914 – Gyldne Lænker (som Mercedes, Cartwrights niece; instruktør Alfred Cohn)
 1915 – Hvor Sorgerne glemmes (som Fyrstinde Sara von Staffenfeldt; instruktør Holger-Madsen)
 1915 – Det evige Had (som Fru Timm, Jens' mor; instruktør Hjalmar Davidsen)
 1915 – Hjertefejlen (som Fru Holm; instruktør Lau Lauritzen Sr.)
 1915 – Helten fra Østafrika (instruktør Lau Lauritzen Sr.)
 1915 – To Mand frem for en Enke (som Enkefru Fager; instruktør Lau Lauritzen Sr.)
 1916 – Hvem er hun?  (som Fru Taylor; instruktør Emanuel Gregers)
 1916 – Den hvide Djævel (som Asia; instruktør Holger-Madsen)
 1916 – Gar el Hama IV (som Grevinde Sinclair; instruktør Robert Dinesen)
 1916 – Paraplyen (som Fru Holm; instruktør Lau Lauritzen Sr.)
 1916 – Letsindighedens Løn (som Rosa, oberstens datter; instruktør Robert Dinesen)
 1916 – Ene i Verden (som Komtesse Luigi, svindlerske; instruktør A.W. Sandberg)
 1917 – Handelen med Menneskeliv (som Fru Gillemot; instruktør Hjalmar Davidsen)
 1917 – Askepot (instruktør Lau Lauritzen Sr.)
 1939 – Genboerne (som Madam Smidt; instruktør Arne Weel)

Som manuskriptforfatter 
 1912 – Kærlighed og Venskab (instruktør Eduard Schnedler-Sørensen)

Litteratur 
 Gerda Christophersen: Memoirer (1919)
 Gerda Christophersen: Jeg gav aldrig op (1945)

Eksterne henvisninger 
 Gerda Christophersen på Dansk Kvindebiografisk Leksikon
 
 
 

Filmskuespillere fra Danmark
Stumfilmskuespillere fra Danmark
Teaterskuespillere fra Danmark
Selvbiografer fra Danmark
Modtagere af Ingenio et arti
Personer i Kraks Blå Bog (afdøde)
Teaterledere fra Danmark
Personer i Dansk Biografisk Leksikon
Personer i Dansk Kvindebiografisk Leksikon
Personer fra København
Dansksprogede forfattere fra Danmark
Kvindelige forfattere i det 20. århundrede